Notendur iPhone snjallsíma eru hvattir til að uppfæra stýrikerfi þeirra sem fyrst. Þannig koma þeir í veg fyrir að ísraelska njósnaforritinu Pegasus verði komið fyrir í símunum án þess að þeir verði varir við það.
Sérfræðingar í netöryggi við Citizen Lab rannsóknarmiðstöð háskólans í Toronto komust að því, þegar þeir skoðuðu síma sádi-arabísks aðgerðasinna, að vegna galla í einu forriti iPhone símanna var hægt að lauma í þá Pegasus njósnaforritinu. Þeir telja að því hafi verið komið fyrir í þúsundum síma. Fréttir bárust af því í sumar að forritið hafi frá árinu 2016 verið notað til að njósna um aðgerðasinna, blaða- og fréttamenn og stjórnmálamenn. Emmanuel Macron Frakklandsforseti er talinn vera einn þeirra. Með forritinu hefur verið hægt að nálgast skilaboð, myndir og tölvupóst í símunum ásamt því að fylgjast með ferðum notendanna, hljóðrita símtöl og virkja leynilegan hljóðnema.
Apple greindi frá því í gær að stýrikerfi iPhone símanna hefði verið betrumbætt í skyndi eftir uppgötvun starfsmanna Citizen Lab. Notendur þeirra og raunar allra nettengdra Apple-tækja eru hvattir til að uppfæra stýrikerfin sem fyrst.
Notendur iPhone eru hvattir til að uppfæra símana sem fyrst til að koma í veg fyrir að hægt að njósna um þá með aðstoð ísraelsks njósnaforrits.